Informaatikaviktoriini KOBRAS II voor
2024-02-04 00:00 - 23:59 (Europe/Tallinn)
04.02 Informaatikaviktoriini KOBRAS II voor kutsutud õpilastele.

Ajaloovõistluse MAMMUT III voor
2024-02-05 00:00 - 2024-02-11 23:59
05.02–11.02 Ajaloovõistluse MAMMUT III voor 5.–7. klassile.

Loodusteaduste viktoriini LOOGILINE LOODUSTEADUS I voor
2024-02-05 00:00 - 2024-02-11 23:59
05.02–11.02 Loodusteaduste viktoriini LOOGILINE LOODUSTEADUS I voor 7.–8. klassile.

Konverents “Targalt internetis: digitaalne heaolu ja vaimne tervis”
2024-02-06 11:00 - 16:00
Turvalise interneti päeval, 6. veebruaril 2024 korraldavad Lastekaitse Liit, Haridus- ja Noorteamet ning Tallinna Tehnikaülikool konverentsi “Targalt internetis: digitaalne heaolu ja vaimne tervis”.
Teema: konverents keskendub laste interneti ja digitehnoloogia vahendite kasutamisega seotud väljakutsetele ja lahendustele.
Ülesehitus: konverentsil on kavas ettekanded ja praktilised töötoad.
Kus: konverents toimub Telia Eesti ruumides, aadressil Mustamäe tee 3, Tallinn, algusega kell 11.00 ja kestab orienteeruvalt kuni 16.00.
Kellele: konverentsile ootame õpetajaid ja lastega töötavaid spetsialiste ning kõiki teemast huvitatuid.
Päevakava ja registreerimine:
https://www.targaltinternetis.ee/event/konverents-targalt-internetis-digitaalne-heaolu-ja-vaimne-tervis/

Keemiaolümpiaadi piirkonnavoor
2024-02-07 00:00 - 23:59
07.02 Keemiaolümpiaadi piirkonnavoor 8.–12. klassile.

Haridusjuhtide konverents
2024-02-08 00:00 - 2024-02-09 23:59
8. ja 9. veebruar – haridusjuhtide konverents Pärnus.

Füüsikaolümpiaadi piirkonnavoor
2024-02-09 00:00 - 23:59
09.02 Füüsikaolümpiaadi piirkonnavoor 8.–12. klassile.

Talvekursus noortele pianistidele
2024-02-09 00:00 - 2024-02-11 23:59
Talvekursus noortele pianistidele
9.–11.02.2024 Püha Johannese Koolis
Inspireerituna alates suvel 2022 Albu mõisas toimunud kammermuusikute korraldatud rahvusvahelistest klaverifestivalidest, korraldab MTÜ Kammermuusikud 9.-11. veebruarini juba teist aastat eelkõige eesti noortele pianistidele suunatud kursuse Püha Johannese Koolis, Kivimäel. Juhendajaks kursusel on tuntud klaveripedagoog Soomest, Sibeliuse Akadeemiast – Hui-Ying Tawaststjerna. Kursuste raames toimuvad Hui-Ying Tawaststjerna meistriklassid noortele pianistidele, kes saavad omakorda ennast proovile panna ka klaveriõppe teekonna algusepool olevaid õpilasi õpetades. Kursuste lõpus – 11.02 kell 16 toimub ka kursuste lõppkontsert

Geograafiaolümpiaadi piirkonnavoor
2024-02-13 00:00 - 23:59
13.02 Geograafiaolümpiaadi piirkonnavoor 7.–12. klassile.

Vastlapäev
2024-02-13 00:00 - 23:59

Tallinna XVII Talvefestival
2024-02-13 00:00 - 2024-02-23 23:59
Tallinna XVII Talvefestival 13.02–23.02
Festival on aastaid toonud veebruarikuusse valgust ja rõõmu ning ootab taas kontserdipublikut Tallinna Filharmoonia Mustpeade Majja, Tallinna Raekotta ja Rootsi-Mihkli kirikusse. Esinevad Eesti tippsolistid, ooperilauljate konkursivõitja Itaaliast ning muusikud Ukrainast ja Hispaaniast. ”Tõsta pilk ja ava süda” soovib festivali toel abikäe ulatada Ukraina muusikaõpilastele heategevusprojektiga Muusikaga Ukraina Heaks. Tule naudi ka Sina fantastiliste muusikute kontserte ja toeta piletiostuga tulevasi talente. Õpetajatele ja õpilastele pilet erihinnaga 7 eurot, kasutades Piletilevis sooduskoodi ’’MUBA’’.
Lisainfot ja ürituse kava leiad www.talvefestival.ee

Valentinipäev
2024-02-14 00:00 - 23:59

Johan Laidoneri 140. sünniaastapäevale pühendatud vestlusõhtu
2024-02-14 18:00 - 19:30
Eesti sõjamuuseum tähistab kindral Johan Laidoneri sünniaastapäeva kenotaafi avamise ja lahinguga
Eesti sõjamuuseum kutsub osa saama kindral Johan Laidoneri 140. sünniaastapäevale pühendatud sündmustest.
Esmaspäeval, 12. veebruaril kell 12 toimub kindral Johan Laidoneri kenotaafi avamine Tallinnas Kaitseväe kalmistul Vabadussõja juhtide mälestussamba juures.
Lisaks toimuvad esmaspäeval pärgade asetamised Viimsis ja Viljandis:
kell 10.00 Johan ja Maria Laidoneri mälestusmärgile Viimsi mõisa pargis;
kell 11.00 Johan Laidoneri sünnikohas Raba talus Viljandimaal;
kell 12.00 Johan Laidoneri ratsamonumendile Viljandis.
Kolmapäeval, 14. veebruaril kell 18 toimub Eesti sõjamuuseumis Johan Laidoneri 140. sünniaastapäevale pühendatud vestlusõhtu.

Avasõnad ütleb kaitseväe juhataja kindral Martin Herem.
Ajaloodoktor Lauri Vahtre ja Eesti sõjamuuseumi teadur Siim Õismaa vestlevad Laidonerist kui Vabadussõja väejuhist.
Kirjanik Kärt Hellerma ja Eesti sõjamuuseumi kuraator Elo Perling-Kõmper räägivad Laidonerist kui inimesest ja abikaasast.

https://esm.ee/kulastajale/uritused/kindral-johan-laidoneri-140-sunniaastapaeva-vestlusohtu
Pühapäeval 18. veebruaril kell 12 toimub Eesti sõjamuuseumis Eesti Vabariigi 106. aastapäeva ja Vabadussõja väejuhi kindral Johan Laidoneri 140. sünnipäeva tähistamine Vabadussõja lahingu taasesitamisega. Esineb Eesti sõjaväeorkester. Näha saab ka kindralit ennast.
https://esm.ee/kulastajale/uritused/vabariigi-aastapaeva-tahistamine-vabadussoja-lahinguga

Esseekonkurss „Muusika ja mina – mina ja muusika”
2024-02-15 00:00 - 2024-02-19 23:59
Eesti Muusika- ja Teatriakadeemia Teaduskool kutsub gümnaasiumiõpilasi osalema esseekonkursil „Muusika ja mina – mina ja muusika”. Parimatele kirjutajatele pakutakse võimalust oma ideed esitada ja mõtet edasi arendada töötoas. Lisaks on välja pandud rahalised auhinnad ning eri- ja üllatuspreemiad.

“Ootame põnevusega noorte mõtteid muusikast ja sellest, millist rolli see nende elus mängib. Loodan, et essee kirjutamine tekitab nii mõnelgi õpilasel soovi näha muusikat kui oma kutsumust ning Eesti Muusika- ja Teatriakadeemiat kui paika, kus kunagi professionaaliks saada ja oma elukutse leida,” sõnab akadeemia rektor Ivari Ilja.
Sel korral oodatakse esseekonkursile töid järgmistel teemadel:
Kui ma oleksin muusikaõpetaja…
Kui ma oleksin muusikateadlane…
Kui ma oleksin muusikaminister…
Miks ma ometi peaksin õppima muusikat?
Kuidas saada muusikaga ruttu rikkaks?
Milline on minu tulevikumuusika?
Muusika roll ühiskonnas.
Muusika kui suhtlusvahend.
Esseede esitamise tähtaeg on 19. aprill 2024. Täpsed juhised töö kirjutamiseks ja esitamiseks leiab siit.
Eesti Muusika- ja Teatriakadeemia esseekonkurss „Muusika ja mina – mina ja muusika“ toimub neljandat korda. 2023. aastal laekus konkursile töid nii Tallinnast, Harjumaalt, Hiiumaalt, Narvast, Kohtla-Järvelt, Jõhvist, Valgast, Võrust, Tartust kui ka Raplast. Esimese preemia pälvis Mia Martina Sarapuu Tallinna Muusika- ja Balletikoolist (MUBA).
Kontakt teaduskool@eamt.ee

Matemaatikavõistluse NUPUTA lõppvõistlus
2024-02-17 00:00 - 23:59
17.02 Matemaatikavõistluse NUPUTA lõppvõistlus 5.–6. klassile ja 7. klassile.
Loe lähemalt: https://teaduskool.ut.ee/et/ainevoistlused/nuputa

Tšellofestivali „Crossing bows“
2024-02-17 00:00 - 2024-02-22 23:59
Rahvusvahelise tšellofestivali „Crossing bows“ lõppkontserdil saab kuulda ligi 40 tšellistist koosnevat orkestrit
Eesti Muusika- ja Teatriakadeemias (EMTA) on 17.–22. veebruarini toimumas rahvusvaheline tšellofestival „Crossing bows“, mis toob kokku tšello õppejõud ja üliõpilased kuuest riigist – Brasiiliast, Islandilt, Taanist, Leedust, Lätist ning Eestist. Festivali lõppkontserdil, mis leiab aset sel neljapäeval, 22. veebruaril EMTA suures saalis, astub publiku ette ligi 40 tšellistist koosnev orkester ning solistina Brasiilia päritolu sopran Alzeny Pereira Nelo de Farias.
Festival „Crossing bows“ toimub Eesti Muusika- ja Teatriakadeemias teist aastat järjest. Sel korral osaleb festivalil üle 30 üliõpilase, kellele jagavad oma teadmisi õppejõud ja mitmekülgsed muusikud Henrik Brendstrup Aarhusi Kuninglikust Muusikaakadeemiast, Sigurður Bjarki Gunnarsson Islandi Kunstiülikoolist, Ēriks Kiršfelds Läti Muusikaakadeemiast, Gleb Pyšniak Leedu Muusika- ja Teatriakadeemiast, Fabio Presgrave Rio Grande do Norte Riiklikust Ülikoolist ning Henry-David Varema Eesti Muusika- ja Teatriakadeemiast, kes on festivali ellukutsuja ja eestvedaja.
„Väga hea meel on tervitada Eesti Muusika- ja Teatriakadeemias suurepäraseid partnerülikoolide kolleege ja üliõpilasi. Alates möödunud laupäevast on akadeemias toimunud meistriklassid ja ettevalmistused kontsertideks. Lisaks üliõpilaste poolt ettekantavale soolorepertuaarile tulevad festivali lõppkontserdil esitamisele teosed ligi 40 tšellistist koosneva ansambli esituses. Eriline rõõm on Eestis tervitada Brasiilia sopranit Alzeny Pereira Nelo de Fariasit, kes esineb muuhulgas Brasiilia helilooja Heitor Villa-Lobose „Bachianas Brasileiras“ nr 5 ettekandes,“ sõnab Henry-David Varema ja lisab: „Festivalil osalevad õppejõud on suurte kogemustega pedagoogid, kes paistavad silma ka muljetavaldavate saavutusega erialases loomingulises töös. Juba praegu oleme saanud üliõpilastelt väga positiivset tagasisidet sellise rahvusvahelise koostööprojekti kohta.“
Festivali lõppkontsert toimub 22. veebruaril kell 19.00 Eesti Muusika- ja Teatriakadeemia suures saalis, sissepääs on tasuta.

Loodusteaduste viktoriini LOOGILINE LOODUSTEADUS I voor
2024-02-19 00:00 - 2024-02-25 23:59
19.02–25.02 Loodusteaduste viktoriini LOOGILINE LOODUSTEADUS I voor 7.–8. klassile.

Lingvistikaviktoriin KIIL
2024-02-20 00:00 - 23:59
20.02 Lingvistikaviktoriin KIIL 5.–8. klassile.

„Tööle kaasa“ päev
2024-02-21 00:00 - 23:59
21. veebruar – „Tööle kaasa“ päev.
21.veebruaril 2024 toimub juba seitsmendat korda üle-eestiline algatus „Tööle kaasa!“, mida kaubanduskoda korraldab koos Eesti Töötukassa ning Eesti Karjäärinõustajate Ühinguga. „Tööle kaasa!“ kutsub tööandjaid, lastevanemaid ja koole looma koostöös lastele ja noortele tööeluga tutvumise võimalusi. Algatuse idee seisneb selles, et tööandjad avavad oma uksed töötajate lastele, et neil oleks võimalus vanemate tööga ja töökeskkonnaga lähemalt tutvuda.
Lisavõimalus tööelu tutvustamiseks ja lastevanematega koostööks
„Tööle kaasa!“ annab koolidele lisavõimaluse täita 2023. aastal riiklikus õppekavas kinnitatud muudatusi, mis täpsustavad koolide kohustust tagada kõigile õpilastele kvaliteetse karjääriteenuse kättesaadavus nende elukohast või kooli suurusest sõltumata. „Tööle kaasa!“ algatusega liitudes saab õpilane teadlikumaks töömaailmas toimuvast ning näeb ja kogeb, milline on tema vanema (või perekonnaliikme) tööpäev ja -keskkond, töö sisu ja selle väärtus, kuidas toimib üks ettevõte vm organisatsioon ja millised on erinevad ametid. Koolil võimaldab algatuses osalemine teha lastevanemate ja tööandjatega koostööd, mis rikastab karjääriõpet praktilisel moel. Samuti toetab see üldpädevuste kujunemist. Kui mõnel lapsel ei ole võimalik oma vanemate tööga tutvuma minna, siis võib ta tutvuda mõne muu lähisugulase või ka klassikaaslase vanema tööga.
Liitumine on lihtne
Osalemiseks mine veebilehele www.töölekaasa.ee. Seal on võimalik liituda kahel moel.

Ettevõtte/tööandja initsiatiivil, kus ettevõte korraldab praktilise õppepäeva oma töötajate lastele. Sel juhul peab registreeruma ettevõte.
Kooli initsiatiivil, kus algatuses osaletakse kogu klassiga. Sel juhul pöördutakse tööandja poole kooli ja lapsevanema kaudu ning registreerub kool.

Samal lehel on ka koolidele kui tööandjatele mõeldud juhendmaterjalid, kus on „Tööle kaasa!“ osalemise etapid samm-sammult lahti kirjutatud. Samalt lehelt leiab valiku töölehti, mida õpilased saavad täita, et õpitut paremini mõtestada.
Järgmine „Tööle kaasa!“ toimub 21. veebruaril. See on suunatud 1.–9. klassi õpilastele, kuid osaleda võivad ka nooremad või vanemad õppurid.

Matemaatikaolümpiaadi piirkonnavoor
2024-02-21 00:00 - 23:59
21.02 Matemaatikaolümpiaadi piirkonnavoor 4.–6. klassile.

Kontserdikava „Eesti lood“
2024-02-23 18:00 - 19:00
Pianist Peep Lassmann pühendab kontserdi Eesti Vabariigi 106. sünnipäevale
Pianist Peep Lassmann pühendab Eesti Vabariigi 106. sünnipäevale kontserdikava „Eesti lood“. 23. veebruaril Viimsi Artiumi kammersaalis toimuval kontserdil kõlab valik meie heliloojate klaveriloomingust, mis ajateljena läbib Eesti omariikluse loo. Kavas on Mart Saare, Heino Elleri, Eduard Tubina, Ester Mägi, Arvo Pärdi, Lepo Sumera, Rein Rannapi ja Tõnu Kõrvitsa teosed, mis kirjutatud rohkem kui saja aasta vältel.
Oma üle kuuekümne aasta kestnud pianisti karjääri jooksul on Peep Lassmanni jaoks alati olnud olulisel kohal eesti heliloojate looming, mida ta on hulgaliselt salvestanud ja esmaettekandele toonud. Eesti Vabariigi sünnipäevanädalal kõlab pianisti esituses valik meie heliloojate klaveriloomingust, mis kirjutatud vahemikus 1911 kuni 2020. „Kontserdi kavas olen püüdnud näidata eesti muusika arengut läbi väga keerulise ajalooga sajandi,“ kirjeldab Peep Lassmann kõlavat kava. „Näiteks on kavas Eduard Tubina variatsioonid eesti rahvaviisidel, mis on loodud 1945 pagenduses Rootsis ja mille meeleolu on tugevalt kantud igatsusest kodumaa järgi. Arvo Pärdi 1976. aastal loodud klaveriteos „Aliinale“ oli üle mitme aasta esimene teos millega Pärt pärast pikka loomingulist kriisi taas avalikkuse ette tuli ning ühtlasi tema esimene tintinnabuli-stiilis teos. Lepo Sumera „Pala aastast 1981“, mis nagu nimigi ütleb on loodud 1981. aastal ning täis sisemist vabadustahet ja leppimatust peale sunnitud poliitilise korraga. Kõige uuem kavas olev teos on Rein Rannapi 2020. aastal loodud „Pilevelossid“, mis peegeldab tänast päeva.” Sünnipäeva kontserdile kohaselt tuleb esitusele ehk ka kõige rohkem tuntud ja teatud klaveripalad nagu „Kodumaine viis“ ja „Ukuaru valss“.
Lassmanni hinnangul on Eesti muusika alati seotud maailma muusikakultuuris toimunud arengutega, heliloomingu suundade ning uute kompositsiooni tehnikatega ja on ajas muutunud, nagu helilooming mujalgi maailmas. „Öeldakse et eesti muusika on raskepärane, kuid minu jaoks on tegu hästi sügavasisulise ja eristuva loominguga, mis tuleneb meie põhjamaisest loomusest,“ sõnab pianist.
Peep Lassmann on üks väljapaistvamaid eesti pianiste, keda hinnatakse solisti, ansamblipartneri, pedagoogi ja muusikaelu juhina, kes andnud kontserte juba üle kuuekümne aasta. Aastatel 1992–2017 oli Lassmann Eesti Muusika- ja Teatriakadeemia rektor ning käesolevalt on ta EMTA professor ning nõukogu liige.
Kontsert toimub SA Eesti Interpreetide Kontsertide ja Viimsi Artiumi koostöös 23. veebruaril kell 18.00 Viimsi Artiumi kammersaalis.

Koolivaheaeg
2024-02-26 00:00 - 2024-03-03 23:59
Koolivaheaeg 26. veebruarist 3. märtsini.

Tallinna Botaanikaaia taimepäevad
2024-02-26 11:00 - 2024-02-29 13:00
Tallinna Botaanikaaed kutsub kooliõpilasi taimepäevadele
Tallinna Botaanikaaia koolivaheaja taimepäevad I ja II kooliastme õpilastele toimuvad 26.–29. veebruarini kella 11.00–13.00. Osa võtma oodatakse 7–14-aastaseid õpilasi.
“Troopikas koolivaheaega veetes saab kogenud juhendajate toel avastada mitmekesiseid taimi erinevatest maailma piirkondadest. Üheskoos uurime kaugemaid paiku ja taimede rolli erinevates kultuurides ning igapäevaelus. Põnevad praktilised tegevused annavad olulisi oskusi kogu eluks,“ selgitas taimepäevade kuraator ja Tallinna Botaanikaaia metoodik Eliko Petser.
Taimepäevade esimesel päeval ehk 26. veebruaril on fookuses vitamiinid. Koos istutatakse potti sibulaid, herneid ja teisi vitamiinirikkaid taimi ning tehakse vitamiinisalatit.

veebruaril uuritakse nii troopiliste taimede kui ka tuntud aiaasukate seemneid ning tehakse esimesed varakevadised külvid.
veebruaril sukeldutakse lõhnade võlumaailma. Õpilased teevad tutvust lõhnataimedega ja valmistavad omale põneva lõhnakaardi.

Taimepäevade viimasel päeval ehk 29. veebruaril matkatakse looduses. Üheskoos püstitatakse telk ja valmistatakse matkatoitu.
Koolivaheaja taimepäevi juhendavad Tallinna Botaanikaaia vanemaednik Õnne Kuriks ning metoodikud Tiia Jaanus, Marit Kasemets ja Krista Kaur.
Osalustasu lapse kohta on 10€ päevas. Eelregistreerumine botaanikaaed.ee.
Tallinna Botaanikaaed on 1961. aastal loodud teadus-, haridus- ja kultuuriasutus, kus tegeletakse taimeriigi kaitse ja tutvustamisega. Tallinna Botaanikaaed paikneb 40-hektarilisel alal Pirita jõeorus ja siin kasvab avamaal ning kasvuhoonetes ühtekokku ligi 9000 nimetust taimi. Tallinna Botaanikaaia missioon on säilitada, arendada ja tutvustada rikkalikke taimekollektsioone ja herbaarkogusid ning teha teadus- ja loodusharidustööd elurikkuse säilitamiseks ja suurendamiseks. Tallinna Botaanikaaia visioon on olla kaasaegse keskkonnateadliku mõtteviisi ning aia- ja maastikukujunduse edendamise eestvedaja.

Eesti Lasteaednike Liidu ühisseminar „Tõhus õppimine“
2024-02-28 00:00 - 23:59
28. veebruar – Eesti Lasteaednike Liidu (ELAL-i) ühisseminar „Tõhus õppimine“ Tartus. Peaesineja Grete Arro.

Õpetajate rahatarkuse seminar
2024-02-29 10:00 - 14:00
Õpetajate rahatarkuse seminar keskendub finantsteenustele

Eesti Pank ja Finantsinspektsioon kutsuvad majandus-, ühiskonna- ja ettevõtlusõpetajaid 29. veebruaril kell 10–14 rahatarkuse seminarile Eesti Panga muuseumis. Seminaril tutvustame ülevaadet vastvalminud analüüsist Eesti laenuturu kohta, räägime, milliseid teenuseid peavad kõik pangad tarbijale pakkuma ja milliseid kaebusi on nende kättesaadavuse osas esitatud ning vaatame otsa sularaha olukorrale Eestis ehk selle kättesaadavusele, keskkonnajäljele ja tulevikule. Seminar kulmineerub rahatarkuse lauamängude meisterdamise juhendamist õpetava töötoaga ning huvilistel on võimalik osaleda ka ekskursioonil Eesti Panga kvartalis.

Sel korral finantsteenustele suunatud õpetajate rahatarkuse seminari avab Eesti Panga finantsstabiilsuse osakonna juhataja asetäitja Jana Kask, kes tutvustab värsket analüüsi pankadevahelise konkurentsi toimimise kohta Eesti laenuturul.
Finantsinspektsiooni jurist Oskar Friedrich Oengo räägib sellest, millised pangateenused peavad seaduse järgi olema inimestele kättesaadavad ja miks ei tohi pangad ilma mõjuva põhjuseta keelduda inimestele pangakonto avamisest.
Sularaha- ja taristuosakonna juhataja Rait Roosve räägib sularaha hetkeseisust Eestis ja selle tulevikust, sh raha kättesaadavusest, kriisiolukordadest, raha keskkonnajalajäljest ja sendikasutamist vähendavast seaduseelnõust ning europangatähtede III seeria tulekust.
Lisaks tutvustab Finantsinspektsiooni kommunikatsioonispetsialist Kaisa Gabral eesseisva rahatarkuse kuu tegevusi ning juhatab sisse eelkõige rahatarkust õpetavate-inspireerivate lauamängude loomise töötoa, mille viib läbi disainer ja mitmete tuntud lauamängude autor Meelis Looveer. Finantsinspektsioon ja noorteinfoportaal Teeviit korraldavad märtsis uue rahatarkuse lauamängude konkursi, mille jaoks saab töötoast inspiratsiooni ja teadmisi ammutada.
Seminari lõpetab EV106 inspireeritud ja Otto Tiefi valitsusest 80 aasta möödumisele pühendatud ringkäik giidiga Eesti Panga kvartalis. Õpetajate rahatarkuse seminarist saab osa võtta Eesti Panga muuseumis (Estonia pst 11) kohapeal või üle veebi. Seminar on tasuta.
• Veebi teel osalemiseks end registreerima ei pea, otseülekannet näeb meie YouTube’i kanalist.
• Kohtade arv muuseumis kohapeal osalemiseks on piiratud, registreerumine on avatud 23. veebruarini.
Registreeri end seminarile SIIN.
AJAKAVA
9.45 Kogunemine, hommikukohv ja suupiste
10.00 Avasõnad. Siiri Ries (Eesti Panga muuseum)
10.05–10.25 Pankadevaheline konkurents Eestis: laenuturu efektiivsus ja areng. Jana Kask (Eesti Pank)
10.25–10.30 Videovahepala Kristi Saarega
10.30–10.50 Pangateenuste kättesaadavusest. Oskar Friedrich Oengo (Finantsinspektsioon)
10.50–10.55 Videovahepala Kristjan Liivamägiga
10.55–11.35 Sularaha: kättesaadavus, keskkond, tulevik. Rait Roosve (Eesti Pank)
11.35–11.50 Rahatarkuse kuu: sündmused ja lauamängude konkurss. Kaisa Gabral (Finantsinspektsioon)
11.50 Otseülekande lõpp
11.50–12.20 Kohvipaus ja toekam suupiste
12.20–13.20 Lauamängu loomise töötuba. Meelis Looveer (Goldmerk OÜ)
13.20–14.00 Ekskursioon giidiga: pangapresidendi tööruumid, Iseseisvussaal, Monetaarium (soovijatele)

Kogemuskoolitus “Kiirendamine andeka õppija arengut toetava meetodina”
2024-02-29 11:00 - 15:00
Kogemuskoolitus: Kiirendamine andekat õppijat toetava meetmena
29.veebruaril 2024 (kell 11–15) toimub kogemuskoolitus “Kiirendamine andeka õppija arengut toetava meetodina”.
Koolitusel jagavad oma kogemusi kiirendamise rakendamisest (klassi vahelejätmine, kaks klassi ühe aastaga) Tartu Miina Härma Gümnaasiumi õppejuht Terje Hallik ja matemaatikaõpetaja Tiiu Sasi ning Elva Gümnaasiumi õppenõustaja Maiu Nurmoja. Omapoolse vaate annavad ka protsessi läbi teinud õpilaste vanemd. Kiirendamise üldistest prntsiipidest teeb teoreetilise sissejuhatuse Viire Sepp.
Koolitus toimub Tartu Ülikooli peahoone auditooriumis 140 (Tartu, Ülikooli 18) ning osalema on oodatud koolide juhtkondade liikmed, tugispetsialistid, õpetajad jt. Eriti on oodatud osalejad koolidest, kus on kiirendamise rakendamine kaalumisel mõne konkreetse õppija puhul.
Koolitus on osalejatele tasuta, kuid vajalik on registreerimine lingil:
https://forms.gle/Fz5NRwXGD8zeSdDA7
NB! Kohtade arv on piiratud: 40 (piirarvu täitumisel suletakse registreerimisvorm). Ühest koolist saab registreeruda maksimaalselt 2 inimest. Toitlustamine on omal kulul. Osalejatele koolitustõend.
Kogemuskoolitust korraldab MTÜ Eesti Talendikeskus Haridus- ja Teadusministeeriumi toetusel.
Küsimuste korral kontakt Viire Sepp viire.sepp@ut.ee

Üleeuroopaline logopeediapäev
2024-03-06 00:00 - 23:59
Üleeuroopaline logopeediapäev
Alates 2004. aastast tähistame 6. märtsil üleeuroopalist logopeediapäeva, mille eesmärk on avalikkuse teavitamine erinevatest kõne- ja neelamishäiretest ning logopeedi elukutsest. 2024. aasta logopeediapäeva teema on “Suhtlemine on kõige aluseks – logopeediline teraapia selle võtmeks!”

Konverents “Küberkiusamise peatamine on meie kõigi asi”
2024-03-07 00:00 - 23:59
SA Kiusamisvaba Kool korraldab 7. märtsil konverentsi “Küberkiusamise peatamine on meie kõigi asi”. Päeva peaesineja on üle maailma tunnustatud küberkiusu ekspert, konsultant ja raamatute autor prof. Sameer Hinduja USAst. Veebi teel konverentsil osalemiseks on võimalik veel tänase päeva jooksul end registreerida.
“Küberkiusamine on pandeemiline ja kiirelt muutuv nähtus, kuid teadmisi selles vallas napib laialdaselt,” tõdeb SA Kiusamisvaba Kooli tegevjuht Ingi Mihkelsoo. “Loodame konverentsi kaudu anda olulist tõuget küberkiusamise alase teadlikkuse ja sellega võitlemise oskuste ja julguse kasvuks Eestis,” toonitab Mihkelsoo teema tõstatamise vajalikkust.
Konverentsi eesmärk on avada küberkiusamise erinevaid tahke ja tagajärgi, anda juhiseid tegutsemiseks ning teadvustada igaühe rolli kiirelt ning ulatuslikult leviva laste, noorte ja ka täiskasvanute elusid kahjustava probleemi lahendamisel.
SA Kiusamisvaba Kooli sisujuht Kristiina Treial toonitas, et vajaminevate teadmiste, oskuste või julguse puudumise tõttu jäävad lahendamata paljud kiusamisjuhtumid. “Kui täiskasvanuni jõuab noor inimene küberkiusamise infoga, siis minu lugupidamine – see on suurim usaldus ja parim võimalus aidata peatada potentsiaalselt elu lõhkuvat sündmust,” julgustas Treial täiskasvanuid sekkuma. Konverentsil tuuakse fookusesse küberkiusamine läbi erinevate vaatenurkade ning avatakse kiusamise ennetamise ja peatamise viise. Spetsialistide osalusel toimuvas paneeldiskussioonis analüüsitakse erinevatest perspektiividest lähtuvalt üht konkreetset küberkiusamise juhtumit.
Alahinnata ei tohi erinevate ametiasutuste õiget meelestatust koostöö osas ega vastutuse võtmise vajalikkust. “Küberkiusamine on tõeliselt meie kõigi asi. Me kõik saame seda märgata, seda peatada, st jagamise ja laikimise asemel korrale kutsuda või raporteerida, toetada seda, kes küberkiusamisega pihta on saanud. Kõige halvem on see, kui jäädakse üksi,” rõhutas Treial.
Konverentsil astuvad üles Anne Kleinberg (Eesti Psühhiaatrite Seltsi juht, Tallinna Lastehaigla Vaimse Tervise Keskuse juhataja), Olle Selliov (koolipsühholoog ja pereterapeut), Karin Streimann (Tervise Arengu Instituudi ennetusvaldkonna juht), Cattre Hein (õpetaja, mentor ja koolitaja), Inger Klesment (digimeediapädevuse ekspert), Andero Sepp (veebipolitseinik), Malle Hallimäe ja Kerli Valner (Targalt internetis) ning juristid Omar Kõiv ja Mikk Ilves (RASK advokaadibüroo). Noorte nägemuse toovad kuulajateni Eesti Õpilasesinduste Liidu liige Karola Kuldsaar ja Pärnu Sütevaka Humanitaargümnaasiumi abiturient Desire Pärn. Päeva seob tervikuks SA Kiusamisvaba Kooli asutajaliige ja sisujuht Kristiina Treial. Peaesineja Sameer Hinduja (otselülitus USAst) annab oma ettekandes ülevaate sellest, mis praegu küberkiusamise maailmas toimub ja millised võiksid olla parimad ennetusvõimalused.
Konverentsil on avatud messiala, kus tutvustavad oma tegemisi mitmed ennetustööd tegevad organisatsioonid – Lastekaitse Liit (Kiusamisest vabaks), Laste aeg, Noorteühing TORE, Peaasi, Vaikuseminutid, Eesti Õpilasesinduste Liit, START Retked – KLAPP programm ning Eluks valmis.
Konverentsi toimumist rahastab EMP toetuste Aktiivsete Kodanike Fond, mida vahendab Avatud Eesti Fond koostöös Vabaühenduste Liiduga. Konverentsi toimumise teeb heategevusliku koostööna võimalikuks Telia Eesti.
2012. aastal asutatud SA Kiusamisvaba Kool vahendab Turu Ülikoolis välja töötatud KiVa programmi enam kui 120-s Eesti koolis. KiVa programmi abiga õpivad lapsed kiusamist ära tundma ning kiusamisjuhtumitele kohaselt reageerima, suur rõhk on pealtvaatajate rolli teadvustamisel. Lisaks Soomele ja Eestile kasutatakse KiVa programmi juba enam kui 20 riigis üle maailma.
Rohkem infot konverentsi kohta https://kiusamisvaba.ee/kuberkiusu-konverents/
